**”Ei pitäisi olla edes kysymys” – Yksi Suomen menestyneimmistä maahan­muuttajista sanoo suorat sanat suomen opiskelusta**

Kielitaito| Suomen kielen opiskelemisen ei pitäisi olla edes kysymys vaan itsestäänselvyys, sanoo Genelecin toimitusjohtaja Siamäk Naghian.



Siamäk Naghian on kaiutinvalmistaja Genelec oy:n toimitusjohtaja. Kuva: Pentti Vänskä

PIHLA LOULA

7.11. 11:03

**Siamäk Naghian korostaa suomen kielen oppimisen tärkeyttä maahanmuuttajille.**

**Naghian pitää suomen kieltä kulttuurin ymmärtämisen avaimena.**

**Hän ei pidä suomen kieltä vaikeana, vaikka aluksi sanat olivat vieraita.**

Kaikkien Suomeen pysyvästi muuttavien tulisi opetella maan kieltä.

Sitä mieltä on [Siamäk Naghian](https://www.hs.fi/haku/?query=Siam%C3%A4k%20Naghian). Iranilaissyntyinen Naghian on menestysyhtiö Genelecin johtaja.

”Sen ei pitäisi olla edes kysymys vaan itsestäänselvyys”, hän sanoo.

”Kieli on käytännössä silta kulttuuriin. Kielen kautta hahmotetaan maailmaa ja elämää, enkä näe sitä esteenä vaan etuna”, hän perustelee.

Naghian pitää käsittämättömänä keskustelua, jota suomen kielen oppimisesta on syksyn aikana käyty. Helsingin Sanomissa lokakuussa julkaistussa [esseessään](https://www.hs.fi/mielipide/art-2000010769220.html) [Janne Saarikivi](https://www.hs.fi/haku/?query=Janne%20Saarikivi) pohti sitä, miksi Suomessa maahanmuuttajien koulutettu yläluokka kommunikoi keskenään englannilla. Saman ilmiön ovat huomanneet HS:n haastattelemat [asiantuntijat](https://www.hs.fi/suomi/art-2000010776000.html).

Vuonna 1986 Suomeen opiskelemaan saapunut Naghian suhtautui jo tuolloin itsestäänselvästi kielen oppimiseen.

”En edes kysynyt, pitääkö kieltä oppia, vaan kaikki on rakennettu kielen pohjalta.”

Opintojensa alussa Naghian istui kuuntelemassa luennoilla, vaikkei ymmärtänyt kielestä juuri mitään. Hän ystävystyi suomalaisten kanssa ja halusi kokea suomalaista elämää.

Kielitaitoa hän hankki sekä vuorovaikutuksessa että opiskelemalla. Lisäksi Naghian on tehnyt käännöstöitä.

Syksyn puheenvuoroissa on noussut esiin myös suomen suomen kielen oppimisen vaikeus.

Indoeurooppalaisiin kieliin kasvaneelle Naghianille suomalaiset sanat olivat aluksi täysin vieraita. Se vaikeutti sanojen muistamista. Vaikeana kielenä hän ei kuitenkaan suomea pidä.

”Jokaisessa kielessä on helppoutensa ja vaikeutensa.”

Suomessa helppoa on hänen mielestään se, että muutamalla sanalla voi sanoa paljon. Pelkistetyn lähestymistavan hän näkee muissakin elämän osa-alueissa, kuten taiteessa ja muotoilussa. Kieli ja sen käyttötavat kertovat monen suomalaisen vaalimasta hiljaisuudesta.

MAINOS (TEKSTI JATKUU ALLA)

MAINOS PÄÄTTYY

Näin maan kielen ymmärtäminen auttaa ymmärtämään suomalaisuutta ja suomalaisen yhteiskunnan kauneutta syvällisemmin.

Naghianin ihmettelee, miksi Suomessa korostetaan erityisesti teknologiaa. Historiasta ja kulttuurityön kuten Kalevalan, Snellmanin ja Sibeliuksen merkityksestä ei vastaavasti puhuta tarpeeksi.

Hän kokee esimerkiksi ymmärtävänsä suomalaisten luontosuhdetta taiteen avulla aivan eri tavalla.

”Suomalaisten erityislaatuinen suhde luontoon näkyy myös kielessä. Suhde ei ole vain sitä, että katsotaan maisemaa, vaan se on henkinen yhteys.”

Suomen hienoimpina historiallisina aikaansaannoksina hän nostaa esille saavutetun demokratian, oikeudenmukaisuuden tajun ja tasa-arvon.

”Jokaisella tänne syntyvällä lapsella on mahdollisuus. Suomessa jokainen voi hakea hyvään yliopistoon. Toisin on esimerkiksi Kiinassa.”

[Kiinassa](https://www.hs.fi/mielipide/art-2000010476118.html) vuosittain järjestettävään kansalliseen pääsykokeeseen eli gaokaoon osallistuvista vain muutama prosentti pääsee arvostettuun yliopistoon.

Kielen oppiminen on muuttanut Naghiania ihmisenä. Se on ollut prosessi, jota ilman hän ei olisi sama ihminen.

”En muuttaisi mihinkään muuhun maahan. Se on pala minua.”

Se on vahvasti sanottu etenkin pimeänä ja sateisena marraskuun päivänä.

Naghian kohauttaa kevyesti olkapäitään.

Ei häntä haittaa edes marraskuu. Hän näkee pimeän vuoden ajan otollisena opiskeluun tai syventymiselle.

”Ilman Suomen talvea en olisi koskaan oivaltanut talven kauneutta näin syvällä tavalla”, hän lisää.

Fakta

**Siamäk Naghian**

* Iisalmelaisen Genelecin palveluksessa vuodesta 2005, toimitusjohtaja vuodesta 2011 alkaen.
* Koulutukseltaan tekniikan tohtori ja Aalto-yliopiston sähkötekniikan vuoden 2020 alumni.
* Naghian muutti Suomeen vuonna 1986 Iranista.